​ລາວ ​ຢືນຢັນ​ວ່າ ການ​ເຈລະຈາ​ກັບ​​ຈີນ ​ກ່ຽວ​ກັບ ​ແຜນການ​ກໍ່ສ້າງ ​ທາງ​ລົດ​ໄຟ ຍັງຄົງສືບຕໍ່
ນາຍົກລັດຖະມົນຕີຈີນ ກໍ​ໄດ້ຢືນຢັນ​ວ່າ ຈະ​ເລັ່ງລັດ​ໃຫ້​ມີ​ການ​ເຈລະຈາ ​ລະ​ຫວ່າງລາວ​ກັບ​ຈີນ ​ເພື່ອ​ຕົກລົງ​ ກ່ຽວ​ກັບແຜນການ​ກໍ່​ສ້າງ ​ທາງ​ລົດ​ໄຟ​ໃນ​ລາວ ​ໃຫ້​ໄວທີ່​ສຸດ.
ລັດຖະມົນຕີລາວຢືນຢັນວ່າ ການເຈລະຈາກັບທາງການຈີນ ກ່ຽວກັບແຜນການກໍ່ສ້າງ ທາງລົດໄຟເຊື່ອມຕໍ່ລະຫວ່າງລາວ ກັບຈີນຍັງຄົງສືບຕໍ່ຈົນເຖິງປັດຈຸບັນ ໂດຍມີຄວາມຫວັງວ່າ ຈະຕົກລົງກັນໄດ້ໃນໄວໆນີ້ ທ່ານນາງວິໄລຄຳ ໂພສາລາດ ລັດຖະມົນຕີຊ່ວຍວ່າການ ກະຊວງໂຍທາທິການ ແລະ ຂົນສົ່ງ ຖະແຫລງຢືນຢັນວ່າ ການເຈລະຈາລະຫວ່າງຄະນະຜູ້ຕາງໜ້າຂອງລັດຖະບານ ລາວກັບຈີນກ່ຽວກັບແຜນການກໍ່ສ້າງທາງລົດໄຟເພື່ອເຊື່ອມຕໍ່ຈາກຈີນມາລາວຍັງສືບຕໍ່ ການເຈລະຈາຢູ່ເລື້ອຍມາ ຈົນເຖິງປັດຈຸບັນ ໂດຍນາຍົກລັດຖະມົນຕີຂອງທັງ 2 ປະເທດ ໄດ້ແຕ່ງຕັ້ງຄະນະກຳມະການ ຂອງຝ່າຍຕົນຂຶ້ນມາຮັບຜິດຊອບການເຈລະຈາເປັນການ ສະເພາະ ແຕ່ຢ່າງໃດກໍຕາມ ທ່ານນາງວິໄລຄຳ ກໍບໍ່ສາມາດທີ່ຈະໃຫ້ການຄາດໝາຍໄດ້ວ່າ ການ ເຈລະຈາລະຫວ່າງຄະນະຮັບຜິດຊອບ ຂອງທາງການລາວ ແລະຈີນຈະຕ້ອງໃຊ້ເວລາ ອີກຍາວນານເທົ່າໃດແທ້ ຫາກແຕ່ກໍມີຄວາມຫວັງວ່າ ທາງການຂອງທັງ 2 ຝ່າຍຈະສາ ມາດຕົງລົງກັນໄດ້ໃນທີ່ສຸດ ເນື່ອງຈາກວ່າຜູ້ນຳລັດຖະບານລາວແລະຈີນ ຕ່າງກໍໄດ້ໃຫ້ ຄວາມສຳຄັນຢ່າງຍິ່ງ ກັບແຜນການກໍ່ສ້າງທາງລົດໄຟເພື່ອຊ່ອມຕໍ່ລະຫວ່າງກັນ ດັ່ງທີ່ ທ່ານນາງ ວິໄລຄຳ ໄດ້ໃຫ້ການຢືນຢັນວ່າ: ກ່ອນໜ້ານີ້ ທ່ານພົນເອກປຣະຍຸດ ຈັນໂອຊາ ນາຍົກລັດຖະມົນຕີ ແລະ ຫົວໜ້າຄະນະຮັກສາຄວາມສະຫງົບຮຽບຮ້ອຍແຫ່ງຊາດໄທ ໄດ້ປະກາດແຜນການຢ່າງຄັກແນ່ແລ້ວວ່າທາງການໄທ ຍັງບໍ່ມີແຜນການທີ່ຈະກໍ່ສ້າງທາງລົດໄຟຄວາມໄວສູງໃນລະຍະອັນໃກ້ນີ້ ຫາກແຕ່ຈະຈັດສັນງົບປະມານໃຫ້ກັບການພັດທະນາທາງລົດໄຟຄວາມໄວລະດັບປານກາງລະບົບທາງຄູ່ເປັນໂຄງການບຸລິມະສິດ ໂດຍຄະນະຮັກສາຄວາມສະຫງົບຮຽບຮ້ອຍແຫ່ງຊາດໄທ ກໍໄດ້ ອະນຸມັດແຜນການກໍ່ສ້າງໃນ 6 ເສັ້ນທາງດ້ວຍກັນ ຊຶ່ງໃນນີ້ກໍມີ ຢູ່ 2 ເສັ້ນທາງທີ່ຈະເຊື່ອມຕໍ່ກັບປະເທດລາວໄປປະເທດຈີນ ກໍຄື ເສັ້ນທາງຈາກທ່າເຮືອແຫລມສະບັງໄປໜອງຄາຍ ກັບເສັ້ນທາງ ຈາກທ່າເຮືອແຫລມສະບັງໄປຍັງອຳເພີຊຽງຂອງ ໃນເຂດຈັງວັດ ຊຽງລາຍ ຊຶ່ງຕັ້ງຢູ່ກົງກັນຂ້າມກັບເມືອງຫ້ວຍຊາຍ ແຂວງບໍ່ແກ້ວ ຂອງລາວ ໂດຍທັງສອງເສັ້ນທາງດັ່ງກ່າວນີ້ ກໍຍັງສາມາດຈະເຊື່ອມຕໍ່ກັບ ບາງກອກ ໄດ້ດ້ວຍເສັ້ນທາງເຊື່ອມຕໍ່ທີ່ໂຄລາດ ທັງຍັງສາມາດ ຈະເຊື່ອມຕໍ່ໄປຍັງປະເທດມາເລເຊຍ ແລະສິງກະໂປ ໄດ້ໂດຍ ຜ່ານເຂດພາກໃຕ້ຂອງໄທອີກດ້ວຍ ໂດຍຄະນະຮັກສາຄວາມສະຫງົບຮຽບຮ້ອຍແຫ່ງຊາດໄທ ກໍໄດ້ກຳນົດເປົ້າໝາຍດຳເນີນງານໃຫ້ແລ້ວສຳເລັດພາຍໃນປີ 2022 ເປັນຢ່າງຊ້າ ຊຶ່ງກໍຈະເຮັດໃຫ້ທາງລົດໄຟຄວາມໄວປານກາງ ລະບົບລາງຄູ່ສາມາດເຊື່ອມຕໍ່ ກັບຈີນໄດ້ຢ່າງສົມບູນ ຖ້າຫາກວ່າ ໄດ້ມີການກໍ່ສ້າງທາງລົດໄຟລະບົບດຽວກັນກັບໄທ ຢູ່ໃນລາວ ທາງດ້ານ ທ່ານຫຼີ ເຄີ້ຈຽງ ນາຍົກລັດຖະມົນຕີຈີນ ກໍໄດ້ຢືນຢັນວ່າ ຈະເລັ່ງລັດໃຫ້ມີ ການເຈລະຈາລະຫວ່າງລາວກັບຈີນ ເພື່ອຕົກລົງກ່ຽວກັບແຜນການກໍ່ສ້າງທາງລົດໄຟ ໃນລາວ ໃຫ້ໄວທີ່ສຸດ ໂດຍເປັນການຢືນຢັນໃນໂອກາດທີ່ ທ່ານທອງສິງ ທຳມະວົງ ນາຍົກລັດຖະມົນຕີ ລາວ ໄດ້ເດີນທາງໄປຢ້ຽມຢາມປະເທດຈີນຢ່າງເປັນທາງການ ໃນຊ່ວງຕົ້ນເດືອນເມສາ 2014 ທີ່ຜ່ານມາ ໂດຍເຖິງແມ່ນວ່າ ການຢືນຢັນຂອງນາຍົກລັດຖະມົນຈີນ ໃນຄັ້ງຫລ້າສຸດນີ້ ຈະຍັງຄົງບໍ່ມີຄວາມຊັດເຈນວ່າ ການເຈລະຈາດັ່ງກ່າວຈະກຳນົດໃຫ້ມີຂຶ້ນຢ່າງເປັນທາງການເມື່ອໃດກໍຕາມ ຫາກແຕ່ນາຍົກລັດຖະມົນຕີຈີນກໍໄດ້ຢືນຢັນວ່າ ການເຈລະຈາຮອບໃໝ່ຈະມີການກຳນົດຮູບແບບຂອງການຮ່ວມມື ທີ່ມີປະສິດທິພາບ ແລະຕ່າງຝ່າຍຕ່າງໄດ້ຮັບປະໂຫຍດຢ່າງຍຸຕິທຳ ແລະສອດຄ້ອງກັບສະພາບການທີ່ເປັນຈິງ ຊຶ່ງທາງການຈີນກໍໄດ້ແຕ່ຕັ້ງຄະນະຮັບຜິດຊອບ ໃນການສຶກສາຄວາມເປັນໄປໄດ້ ຂອງໂຄງການອີກເທື່ອໃໝ່ແລ້ວ ທັງນີ້ກໍເນື່ອງຈາກທາງການຈີນເຫັນວ່າ ລົດໄຟຄວາມໄວສູງອາດຈະບໍ່ເມາະສົມກັບສະພາບພູມີປະເທດໃນລາວ ທີ່ສ່ວນໃຫຍ່ເປັນເຂດພູດອຍ ກັບທັງຍັງອາດຈະບໍ່ສອດຄ້ອງກັບການພັດທະນາເສດຖະກິດຂອງລາວອີກດ້ວຍ ເພາະສະນັ້ນ ທາງການຈີນ ຈຶ່ງໄດ້ສະເໜີໃຫ້ມີການປັບປ່ຽນຈາກລົດໄຟຄວາມໄວປານກາງລະບົບລາງຄູ່ ທີ່ແຍກກັນລະຫວ່າງຂະບວນໂດຍສານທີ່ມີຄວາມໄວ 160 ກິໂລແມັດຕໍ່ຊົ່ວໂມງ ແລະຂະບວນຂົນສົ່ງສິນຄ້າທີ່ມີຄວາມໄວ 120 ກິໂລແມັດຕໍ່ຊົ່ວໂມງຕາມລຳດັບ